b'\n_START_ARTICLE_\nLee Smolin\n_START_PARAGRAPH_\nLee Smolin (s. 1955) on yhdysvaltalainen fyysikko. Smolin ep\xc3\xa4ilee nykyfysiikan valtavirtana olevaa s\xc3\xa4ieteoriaa, ja my\xc3\xb6s kvanttiteoriaa, jonka muotoilua matemaattisiksi kaavoiksi h\xc3\xa4n ei pid\xc3\xa4 tyydytt\xc3\xa4v\xc3\xa4n\xc3\xa4.\n_START_SECTION_\nKoulutus, ura ja perhe\n_START_PARAGRAPH_\nSmolin opiskeli Hampshire Collegessa merkitt\xc3\xa4v\xc3\xa4n fyysikon Herb Bernsteinin ohjauksessa. Teoreettisen fysiikan tohtoriksi h\xc3\xa4n valmistui Harvardin yliopistosta. H\xc3\xa4n toimi useissa yliopistoissa ja vieraili my\xc3\xb6s eurooppalaisissa yliopistoissa, kuten Oxfordissa, Cambridgessa ja Rooman yliopistossa. Sen j\xc3\xa4lkeen h\xc3\xa4n muutti Kanadaan ty\xc3\xb6skentelem\xc3\xa4\xc3\xa4n teoreettisen fysiikan Perimeter Instituteen, jonka perustamisessa h\xc3\xa4n oli mukana. _NEWLINE_Smolinin \xc3\xa4iti Pauline Smolin on n\xc3\xa4ytelm\xc3\xa4kirjailija ja is\xc3\xa4ns\xc3\xa4 Michael Smolin on ymp\xc3\xa4rist\xc3\xb6- ja prosessi-insin\xc3\xb6\xc3\xb6ri. H\xc3\xa4nen veljens\xc3\xa4 David M. Smolin on professorina Cumberlandin oikeustieteellisess\xc3\xa4 tiedekunnassa Samfordin yliopistossa Alabamassa. H\xc3\xa4nen puolisonsa on juristi Dina Graser.\n_START_SECTION_\nTeorioita\n_START_PARAGRAPH_\nSmolin on esitt\xc3\xa4nyt teorioita liittyen kvanttigravitaatioon. Kvanttigravitaation tarkoitus on yhdist\xc3\xa4\xc3\xa4 kaksi fysiikan p\xc3\xa4\xc3\xa4teoriaa. H\xc3\xa4nen mielest\xc3\xa4\xc3\xa4n silmukkakvanttigravitaatio ja s\xc3\xa4ieteoria voivat olla saman teorian eri puolia. Smolin tunnetaan parhaiten ajatuksesta, jonka mukaan mustan aukon synty luo uuden maailmankaikkeuden jonnekin maailmankaikkeutemme taakse, meille tuntemattomiin ulottuvuuksiin. _NEWLINE_Kirjassaan Kvanttipainovoima Smolin kuvaa kansantajuisesti yrityksi\xc3\xa4 yhdist\xc3\xa4\xc3\xa4 kvanttiteoria ja yleinen suhteellisuusteoria 1960-luvulta l\xc3\xa4htien. Smolin tarkastelee esimerkiksi Wheeler\xe2\x80\x93DeWitt-yht\xc3\xa4l\xc3\xb6\xc3\xa4, jolle on aikaisemmin ollut vaiketa l\xc3\xb6yt\xc3\xa4\xc3\xa4 ratkaisua, mutta jolle Smolin on l\xc3\xb6yt\xc3\xa4nyt \xc3\xa4\xc3\xa4rett\xc3\xb6m\xc3\xa4n m\xc3\xa4\xc3\xa4r\xc3\xa4n tarkkoja ratkaisuja._NEWLINE_Aika ja avaruus on ajateltu Newtonista l\xc3\xa4htien jatkuviksi. T\xc3\xa4m\xc3\xa4n Smolin kiist\xc3\xa4\xc3\xa4 ja v\xc3\xa4itt\xc3\xa4\xc3\xa4 aika-avaruutta kvantittuneeksi: on olemassa sek\xc3\xa4 pienin aika, Planckin aika, ett\xc3\xa4 pienin pituus, Planckin pituus. _NEWLINE_S\xc3\xa4ieteorian ja yleisen suhteellisuusteorian heikkoudeksi Smolin laskee riippuvuuden oletetusta tausta-avaruudesta. H\xc3\xa4nen mukaansa ajan ja avaruuden pit\xc3\xa4\xc3\xa4 p\xc3\xa4invastoin rakentua teoriasta. N\xc3\xa4it\xc3\xa4 rakennuspalikoita ovat \xc3\xa4\xc3\xa4rimm\xc3\xa4isen pienet silmukat. Toisiinsa lomittuneet ja kietoutuneet silmukat muodostavat spinverkon. N\xc3\xa4m\xc3\xa4 alkeispinta-alat ja -tilavuudet ovat vain Planckin mittojen kokoisia. Kaukaa katsoen niiden muodostama rakenne n\xc3\xa4ytt\xc3\xa4\xc3\xa4 sile\xc3\xa4lt\xc3\xa4 ja jatkuvalta, jollaisena me ajan ja avaruuden koemme._NEWLINE_S\xc3\xa4ikeet, jotka ovat Planckin pituuteen verrattuna suuria, saattavat vastata spinverkossa etenevi\xc3\xa4 aaltoja. N\xc3\xa4in silmukkapainovoima muodostaisi tausta-avaruuden s\xc3\xa4ikeille._NEWLINE_Smolinin mielipiteet ovat her\xc3\xa4tt\xc3\xa4neet laajaa v\xc3\xa4ittely\xc3\xa4 fyysikoiden keskuudessa. Er\xc3\xa4s johtavista s\xc3\xa4ieteoreetikoista Joseph Polchinski on arvostellut Smolinin teoksessaan The Trouble with Physics esitt\xc3\xa4mi\xc3\xa4 ajatuksia.'